
  KAPITTEL 1


  INGEN VISSTE HELT SIKKERT når problemene ved Colgan-skolen hadde oppstått. Enkelte tidligere elever mente det skyldtes at man hadde begynt å ta inn jenter. Andre henviste til nymotens liberale ideer og generelt synkende respekt for eldre verden over.Men uansett hva man mente om saken, var det ikke mulig å nekte for at livet på Colgan hadde endret seg merkbart i det siste.


  Jo visst var hageanleggene fortsatt ulastelig trimmet. Tre fjerdedeler av avgangskullet var allerede godt i gang med forhåndsopptak til velrennomerte universiteter. De mørke panelveggene i korridoren utenfor rektors kontor var fortsatt dekket av bilder av presidenter, senatorer og administrerende direktører.


  Men i gamle dager var det utenkelig at noen skulle si nei takk til studieplass dagen før undervisningsstart, slik at administrasjonen måtte sette himmel og jord i bevegelse for å fylle hullet. Normalt ville enhver ledig plass ha hatt en milelang venteliste, men i år var det av en eller annen grunn bare én søker som var villig til å begynne så sent.


  Ikke minst hadde det vært en tid da Colgans elever hadde et æresbegrep, da skolens eiendom ble respektert og lærerstaben holdt i ære, og da rektors velholdte 1958-modell Porsche Speedster aldri ville blitt plassert på toppen av fontenen på gårdsplassen med vann fossende ut av frontlyktene en uvanlig varm novemberkveld.


  Det hadde vært en tid da den skyldige jenta – den samme som hadde vært så heldig å få plass i siste liten bare noen måneder tidligere – ville ha hatt sømmelighet nok til å innrømme hva hun hadde gjort og forlate skolen uten oppstyr. Dessverre var denne tiden – akkurat som rektors bil – nå et avsluttet kapittel.


  To dager etter det elevene nå omtalte som Porsche-gate-skandalen, hadde den angjeldende jenta frekkhet nok til å sitte med hevet hode i korridoren i administrasjonsbygget under de svart-hvite blikkene til tre senatorer, to presidenter og en høyesterettsdommer, som om hun aldri hadde gjort noe galt.


  Det var flere elever enn vanlig som passerte gjennom korridoren denne dagen, mens de kastet stjålne b k k og hvisket til hverandre med hendene for munnen.


  «Der er hun.»


  «Det var henne jeg fortalte om.»


  «Hvordan gjorde hun det, tror du?»


  En annen elev ville kanskje ha følt seg ubekvem midt i rampelyset, men Katarina Bishop hadde vært en gåte fra det øyeblikket hun ankom Colgan.


  Enkelte hevdet at hun hadde fått plass i siste liten fordi hun var datter av en usannsynlig rik europeisk forretningsmann som hadde donert en stor pengesum til skolen. Andre så på den perfekte holdningen og kjølige opptredenen hennes, lot fornavnet hennes rulle over tungen og antok at hun måtte være russisk kongelig – en av de siste gjenlevende fra Romanov-slekten.


  Noen kalte henne en helt. Andre kalte henne et utskudd.


  Alle hadde hørt ulike historier, men ingen kjente sannheten – at Kat virkelig hadde vokst opp rundt om i Europa, men ikke var arving. At hun faktisk eide et Fabergé-egg, men ikke var en Romanov. Kat kunne selv ha lagt til tusen andre rykter, men hun forholdt seg taus i vissheten om at sannheten var det eneste absolutt ingen ville tro på.


  «Katarina?» ropte rektors sekretær. «Komiteen vil ta imot deg nå.»


  Kat reiste seg rolig, men da hun gikk mot den åpne døren sju meter fra rektors kontor, kunne hun høre skoene sine knirke og kjente at det prikket i hendene. Med hver eneste nerve på høykant innså hun at hun i løpet av de siste tre månedene på et eller annet vis hadde blitt til en som gikk med sko som knirket.


  At enten hun ville det eller ikke, kom de til å høre henne komme.


  Kat var vant til å betrakte et rom og merke seg alle vinkler, men hun hadde aldri før sett et rom som dette.


  Skjønt korridoren utenfor var lang og rett, var dette rommet rundt. Hun var omgitt av mørkt trepanel. Lamper som hang fra det lave taket, ga et svakt lys. For Kat føltes det nesten som en hule, med unntak av et høyt, smalt vindu som slapp inn en smal strime av sollys. Kat kjente plutselig hvordan hun strakte seg ut for å dra hendene gjennom lysstrimen.


  Så var det noen som rensket stemmen, og en blyant som rullet over et skrivebord, og så knirket det i Kats sko igjen, og så var hun tilbake i her og nå.


  «Sitt ned.»


  Stemmen kom fra innerst i rommet, og til å begynne med visste ikke Kat hvem som hadde snakket. Ansiktene fremfor henne var like ukjente som stemmen. De tolv til høyre for henne var rynkefrie og friske – elever akkurat som henne (i den grad noen Colgan-elev kunne sies å være som henne). De tolv til venstre for henne hadde litt tynnere hår eller litt tyng re sminke. Men uansett alder hadde samtlige medlemmer av Colgans disiplinærkomité identiske svarte kapper og uttrykksløse ansikter der de så på at Kat gikk frem til midten av det runde rommet.


  «Sitt ned, frøken Bishop,» sa rektor Franklin fra plassen sin på første rad. Den mørke kappen fikk ham til å se ekstra blek ut. Kinnene hans var litt for pløsete og håret litt for velfrisert. Kat skjønte at han var den sorten mann som gjerne skulle ha vært like kvikk og sporty som bilen sin. Og alt til tross måtte hun smile litt ved tanken på rektor selv utstilt midt på gårdsplassen mens vannet sprutet av ham.


  Idet Kat fant plassen sin, reiste avgangseleven ved rektors side seg og annonserte: «Jeg gjør Colgans disiplinærkomité oppmerksom på at møtet er satt.»


  Stemmen hans ga gjenlyd i rommet. «Alle som ønsker å snakke, vil bli hørt. Alle som ønsker å følge lyset, vil få se. Alle som ønsker rettferdighet, vil finne sannheten. Heder for én,» avsluttet gutten, og før Kat hadde rukket å bearbeide det hun hadde hørt, svarte tjuefire stemmer i kor: «Heder for alle.»


  Gutten satte seg ned og begynte å bla i en gammel, skinninnbundet bok helt til rektor hvisket:


  «Jason …»


  «Å. Ja.» Jason løftet den tunge boken. «Colgans disiplinærkomité vil nå behandle saken mot andreårsstudent Katarina Bishop. Det vil bli ført vitner på at frøken Bishop tiende november med overlegg …


  øh … stjal en personlig eiendel.» Jason valgte sine ord med omhu, men ei jente på andre rad måtte anstrenge seg for ikke å le.


  «At hun ved å begå denne handlingen klokken to om natten også brøt skolens portforbud. Og at frøken Bishop med overlegg gjorde skade på skolens eiendom.» Jason senket boken og tok en pause – litt mer dramatisk enn nødvendig, syntes Kat – før han la til: «I henhold til Colgans æreskodeks kan disse anklagene føre til utvisning. Har du forstått anklagene jeg har lest opp for deg?»


  Kat ventet et øyeblikk for å forsikre seg om at komiteen virkelig ventet på et svar før hun sa: «Det var ikke jeg som gjorde det.»


  «Anklagene.» Rektor Franklin lente seg frem.


  «Frøken Bishop, spørsmålet var hvorvidt du har forstått anklagene.»


  «Det har jeg.» Kat kjente at hjertet begynte å slå raskere. «Jeg er bare ikke enig i dem.»


  «Jeg …» begynte rektor, men en kvinne til høyre for ham la hånden forsiktig på armen hans.


  Hun smilte til Kat og sa: «Rektor, jeg mener å huske at i saker som dette er det vanlig å ta elevens akademiske historie i betraktning. Vi burde kanskje begynne med en gjennomgang av frøken Bishops rulleblad?»


  «Å.» Rektor sank litt sammen igjen. «Jo, det er ganske riktig, frøken Connors, men siden frøken Bishop bare har vært hos oss i noen måneder, har hun ikke noe rulleblad å snakke om.»


  «Men dette er vel tross alt ikke den første skolen den unge damen har gått på?» spurte frøken Connors. Kat måtte holde tilbake en nervøs latter.


  «Nei, det stemmer,» innrømmet rektor motvillig.


  «Selvsagt. Og vi har forsøkt å kontakte de andre skolene, men på Trinity har det vært en brann som ødela hele inntakskontoret og det meste av arkivet.


  Og Bern-instituttet hadde et fryktelig datakrasj i fjor sommer, så det har vært svært vanskelig for oss å finne … ting.»


  Rektor så på Kat som om hun var forfulgt av katastrofer. Frøken Connors, derimot, var tydelig imponert. «Dette er to av de beste skolene i Europa.»


  «Ja, frøken. Min far, han … arbeider mye der.»


  «Hva gjør foreldrene dine?»


  Kat speidet over andre rad etter jenta som hadde stilt spørsmålet, og skulle til å spørre hvilken betydning det hadde hva foreldrene hennes drev med. Så husket hun brått at hvem foreldrene dine var, og hva slags yrke de hadde, alltid var av betydning på et sted som Colgan.


  «Min mor døde da jeg var seks.»


  Dette fikk enkelte til å sukke lett, men rektor Franklin bare fortsatte. «Og din far?» spurte han, for å unngå at en bekvemt avdød mor skulle forskyve sympatien over på Kat. «Hva driver han med?»


  «Kunst,» sa Kat kort og forsiktig. «Han gjør mye forskjellig, men han spesialiserer seg på kunst.»


  Dette fikk lederen for kunstinstituttet til å spisse ører. «Samler?» spurte han.


  Igjen måtte Kat holde seg fra å smile. «Mer i retning av … distribusjon.»


  «Om dette er aldri så interessant,» avbrøt rektor Franklin, «så vedkommer det ikke … saken.» Kat kunne sverge på at han var på nippet til å si kabrioleten min.


  Det kom ingen reaksjon. Det eneste som beveget seg i rommet, var støvet som fortsatt danset i den smale lysstrimen. Til slutt lente rektor Franklin seg frem og smalnet øynene. Kat hadde sett lasere med mindre fokus idet rektor glefset: «Frøken Bishop, hvor var du om kvelden tiende november?»


  «På rommet mitt. Jeg gjorde lekser.»


  «Du gjorde lekser? På en fredagskveld?» Rektor så på kollegene sine som om dette var den skammeligste løgnen en Colgan-elev noen gang hadde våget å ytre.


  «Vel, Colgan er en usedvanlig krevende institusjon. Jeg trenger å lese.»


  «Og du så ingen?» spurte Jason.


  «Nei, jeg …»


  «Derimot var det noen som så deg – ikke sant, frøken Bishop?» Rektor Franklins stemme var kald og skarp. «Vi har kameraer som overvåker området.


  Men det visste du kanskje ikke?» spurte han og smålo.


  Men selvsagt visste Kat om kameraene. Det ante henne at hun satt med bedre kunnskap om sikkerhetstiltakene ved Colgan enn rektor, men hun syntes ikke dette var en passende anledning til å si det. Det var for mange vitner. For mye sto på spill. Dessuten smilte rektor allerede i triumf mens han dempet lysene med en fjernkontroll. Kat måtte snu seg i stolen for å se at en seksjon av den buede veggen gled til side og avdekket en stor TV-skjerm.


  «Denne unge kvinnen har en slående likhet med deg, ikke sant, frøken Bishop?» Kat betraktet det kornete, svart-hvite videoopptaket. Hun gjenkjente selvfølgelig gårdsplassen, men den løpende skikkelsen i svart hettegenser hadde hun aldri sett før.


  «Det der er ikke meg.»


  «Men dørene til internatet ble bare åpnet én gang den kvelden – klokken 02.27 – med en elevs adgangskort. Dette kortet.» Kat kjente magen krympe seg da det aller dårligste bildet som noen gang var tatt av henne, dukket opp på skjermen. «Dette er ditt adgangskort til Colgan, er det ikke, frøken Bishop?»


  «Ja, men …»


  «Og dette» – rektor Franklin strakte hånden ned under stolen sin – «ble funnet blant eiendelene dine.»


  Det personlige bilskiltet – colgan-1 – formelig glødet mens han holdt det over hodet.


  For Kat kjentes det som om all luften var blitt sugd ut av det dunkle rommet. En underlig følelse bølget gjennom henne. Anklager kunne hun saktens takle. Falske anklager var en helt ny opplevelse.


  «Katarina?» sa frøken Connors, som om hun tryglet Kat om å bevise at de tok feil.


  «Jeg vet at dette virker som sterke beviser,» sa Kat mens hun tenkte så det knaket. «Kanskje bevisene er litt for sterke? Jeg mener, ville jeg virkelig ha brukt mitt eget adgangskort for å gjøre noe slikt?»


  «Så det at det finnes bevis på at du gjorde det, beviser at du ikke gjorde det?» Selv frøken Connors hørtes skeptisk ut.


  «Vel,» sa Kat, «jeg er da ikke dum.»


  Rektor lo. «Nåvel. Hvordan ville du ha gjort det, da?» Han gjorde narr av henne – prøvde å lokke henne – men Kat kunne ikke holde seg fra å tenke over svaret:


  Det fantes en snarvei bak Warren Hall som var mørkere og mer avskjermet og helt fri for kameraer …


  Det trengtes ikke adgangskort for å åpne dørene hvis man hadde nok tyggegummi til å dekke sensoren på vei ut …


  Hvis man først vil gjøre en skøyerstrek av et slikt omfang, gjør man det ikke kvelden før en morgen da vedlikeholdsstaben vil være våkne lenge før studentene …


  Rektor Franklin nøt stillheten hennes med et selvtilfreds smil, som om han var en skikkelig smarting.


  Men Kat hadde allerede lært at folk på Colgan ofte tok feil – slik som da italiensklæreren hennes hevdet at Kat alltid ville stikke seg ut på gaten i Roma på grunn av aksenten sin. (Selv om Kat allerede hadde utgitt seg for en fransiskanernonne under en særlig vanskelig jobb i Vatikanet.) Hun tenkte på hvor fjollete kunsthistorielæreren hennes hadde virket mens hun snakket varmt om å ha sett Mona Lisa (for Kat visste godt at originalen i Louvre var blitt byttet ut med en forfalskning i 1862).


  Kat hadde lært svært mye før hun begynte på Colgan – men hun var fullt klar over at hun aldri kunne fortelle noe av det på et sted som dette.


  «Jeg vet ikke hvordan det er på Trinity eller i Bern eller på noen av disse andre europeiske skolene, unge dame, men på Colgan følger vi reglene.» Rektor slo knyttneven i bordet. «Vi respekterer andres eiendom.


  Vi følger institusjonens æreskodeks og landets lover.»


  Men Kat visste allerede hva ære var. Hun hadde vokst opp med sitt eget regelsett. Og den fremste regelen i Katarina Bishops familie var enkel: Ikke bli tatt.


  «Katarina,» sa frøken Connors, «har du noe å tilføye som kan forklare dette?»


  Kat kunne ha sagt det der er ikke meg eller det må være en misforståelse. Det ironiske var at om dette hadde vært en alminnelig svindel, kunne hun ha løyet seg fra ansvaret uten å tenke seg om to ganger. Men sannheten? Den var hun ikke like flink med.


  Noen hadde kopiert adgangskortet hennes. Bilskiltet var blitt plantet på rommet hennes. Noen hadde kledd seg som henne og sørget for å bli sett av kameraene.


  Noen hadde villet gi henne skylden. Og Kat torde ikke si høyt det hun tenkte – at uansett hvem som hadde gjort det, var vedkommende svært, svært dyktig.


  Tjue minutter senere hadde Kat pakket koffertene sine. Hun kunne ha blitt der en stund for å ta avskjed, men det var ingen å ta avskjed med. Og dermed, etter tre måneder på Colgan, måtte Kat undres på om ikke dagen da hun ble utvist fra internatskolen, kunne komme til å bli det stolteste øyeblikket i familiens lange og fargerike historie. Hun forestilte seg hvordan alle satt rundt kjøkkenbordet hos onkel Eddie mange år fra nå og fortalte om den gangen lille Katarina stjal et helt nytt liv, og deretter gikk sin vei uten å etterlate spor.


  I hvert fall nesten, tenkte Kat idet hun bar koffertene forbi den en gang så perfekte plenen. Det gikk fortsatt hjulspor til og fra den maltrakterte fontenen midt på gårdsplassen, et gjørmete minne som utvilsomt ville holde seg frem til våren.


  Hun hørte latter bak seg og snudde seg rundt. En gruppe åttendeklassinger sto i klynge og hvisket til hverandre inntil en av dem modig trådte ut av flokken.


  «Øh …» begynte han, og skottet bort på vennene sine for å samle mot. «Vi bare lurte på … øhm …


  Hvordan fikk du det til?»


  En lang limousin kom kjørende gjennom smijernsporten og stanset ved fortauskanten. Bagasjelokket spratt opp. Idet sjåføren plukket opp koffertene, så Kat på guttene og tilbake mot Colgan for siste gang.


  «Det er et utmerket spørsmål.»


  Klokken ringte. Elever hastet over gårdsplassen på vei til neste time. Og idet Kat krabbet inn i baksetet på limousinen, kjente hun seg litt trist, i hvert fall så trist som man kan bli over å miste noe man ikke hadde rett til i utgangspunktet. Hun lente seg tilbake og sukket: «Vel, slik endte det.»


  Og slik ville det ha vært … om ikke en annen stemme hadde svart: «Strengt tatt er dette bare begynnelsen.»


  


  KAPITTEL 2


  KAT SKVATT TIL. I det svake lyset hadde hun ikke lagt merke til skikkelsen som satt i den andre enden av baksetet og smilte til henne.


  «Hale?» spurte hun, som om gutten kunne tenkes å være en bedrager. Men brått meldte et helt annet spørsmål seg. «Hale, hva gjør du her?»


  «Jeg tenkte du kunne ha bruk for transport.»


  «Rektors kontor ringte etter en bil til meg.»


  Han trakk på skuldrene med en blanding av likegyldighet og morskap. «Og her kommer jeg i en ubåt.»


  Idet limousinen forlot skolens sirkelformede oppkjørsel, snudde Hale seg og kikket ut av vinduet. Kat så på mens han speidet over området med et svakt smil om munnen, som om det ikke fantes noe sted i verden han virkelig trengte å være. Noen ganger lurte Kat på om den slags selvsikkerhet bare fulgte med svært gammel velstand. Så lurte hun på om det var noe som lot seg stjele.


  Hale vinket mens porten til Colgan forsvant i det fjerne. «Adjø, Colgan!» Han snudde seg mot henne.


  «Hallo, Pusekatt.»


  «Hale, hvordan kunne du vite at jeg var …»


  Men Kat fullførte ikke setningen. Brått satt hun ikke i baksetet i en limousin – hun satt på en hard stol mens hun stirret på en svart-hvit overvåkningsvideo av en skikkelse i hettegenser som løp over gårdsplassen. Hun så bildet av sitt eget adgangskort forstørret på en TV-skjerm. Hun så rektor Franklin holde et bulkete bilskilt over hodet så alle kunne se det.


  «Hale,» sukket Kat. «Rektors bil? Virkelig? Du syntes ikke det ble for klisjépreget?»


  «Hva kan man si?» Han trakk på skuldrene. «Jeg er litt gammeldags av meg. Uansett er det en grunn til at det har blitt en klassiker.» Han lente seg mot vinduet. «Det er fint å se deg igjen, Kat.»


  Kat visste ikke hva hun skulle si. Fint å se deg også? Takk for at du fikk meg utvist? Har du virkelig klart å bli enda heitere? Jeg tror kanskje jeg har savnet deg?


  Så i stedet slo hun seg til tåls med: «Var det faren min som satte deg på tanken?»


  Hale slapp ut en kort latter og ristet på hodet.


  «Han har ikke svart på telefonen siden Barcelona.»


  Han lente seg nærmere og hvisket: «Jeg tror kanskje han fortsatt er sint på meg.»


  «Da er vi to om det.»


  «Hei,» sa Hale skarpt. «Alle var skjønt enige om at apen hadde virket fullstendig stueren.»


  Kat bare ristet på hodet. «Du fikk meg utvist, Hale.»


  Han gliste og bukket langsomt. «Velbekomme.»


  «Du vraket rektors bil.»


  «W.W. Hale den fjerde kjøpte den bilen til rektor Franklin, men det fikk du kanskje ikke høre? Det var riktignok som plaster på såret etter en brann som W.W. Hale den femte angivelig startet i åttende klasse – før de foreslo at alle nåværende og fremtidige medlemmer av Hale-familien burde finne seg andre skoler – men det var like greit, siden jeg går på Knightsbury-instituttet nå.»


  «Aldri hørt om det.»


  «Faren min fikk brev så sent som i forrige uke med beskjed om at jeg er en mønsterelev.»


  «Gratulerer,» sa Kat tvilende.


  «Ja, jo, jeg er den eneste eleven der.» Hale gliste på sitt typiske vis. «Ulempen ved å gå på en oppdiktet skole er selvsagt at lacrosse-laget vårt stinker.


  Uansett, om Colgan vil drive med flisespikking, så var det min egen bil jeg vraket.»


  Hun studerte W.W. Hale den femte. Han virket eldre enn seksten, med bustete lysebrunt hår og gyllen hud. Etter to år med prøving og feiling visste Kat fortsatt ikke fornavnet hans.


  «Jeg tror kanskje de ser litt annerledes på det.


  Wesley?» gjettet hun.


  Hale smilte. «Ikke i nærheten engang.»


  Så langt hadde Kat prøvd alle navn på Wa… hun kunne komme på, men Hale hadde ikke vedkjent seg verken Walter eller Ward eller Washington. Han hadde kategorisk benektet både Warren og Waverly.


  Watson hadde fått ham til å bruke størsteparten av en togtur til Edinburgh på en svært dårlig etterligning av Sherlock Holmes. Og Wayne virket så fullstendig feil at hun ikke hadde foreslått det engang.


  Hale var Hale. Og for Kat var det å ikke vite hva W-ene sto for, en stadig påminnelse om at det finnes ting i livet som kan gis, men aldri stjeles.


  Ikke at det holdt henne fra å forsøke.


  «Så, hvor lang tid gikk det før du brøt deg inn i studentarkivet?» spurte Hale. «En uke?» Kat kjente at hun ble rød i kinnene. «Men du fant ikke noe på meg, gjorde du vel?» Han hevet et øyenbryn. «Kat,»


  han sukket frem navnet hennes. «Det er så søtt av deg. Og uskyldig. Du kler å være naiv.»


  «Ikke ta det for gitt.»


  Han ristet på hodet. «Ingen fare.»


  Den hviskende brummingen fra motoren fylte kupeen mens bilen snodde seg gjennom landskapet.


  «Hvorfor gjorde du det, Hale?»


  «Du hører ikke hjemme på et slikt sted.»


  «Hvorfor gjorde du det?» spurte hun på nytt, mindre tålmodig nå. «Jeg tuller ikke, Hale.»


  «Ikke jeg heller, Kat.»


  «Du har …»


  «En jobb til deg,» sa Hale. «Og bare deg,» føyde han til før hun rakk å protestere.


  Bakkene begynte å bli brattere. Spredt høstløv danset i vinden, og langt borte glitret en innsjø i sollyset. Men Kat holdt blikket festet på Hale mens hun sa: «Jeg vil ikke ha en jobb.»


  «Jeg tror du vil ta denne.»


  «Jeg har forlatt familiebedriften. Har du ikke fått med deg det?»


  «Greit.» Hale foldet armene og sank bakover i setet. Han lente hodet bakover og lukket øynene.


  Kat kunne ha sverget på at han allerede halvsov da han spurte: «Har du forlatt familien din også?»

